觀李瓊處士畫海濤
作者：齊己
朝代：唐

paragraphs: 巨鼇轉側長鰌翻，狂濤顛浪高漫漫。
李瓊奪得造化本，都盧縮在秋毫端。
一揮一畫皆筋骨，滉漾崩騰大鯨臬。
葉撲仙槎擺欲沉，下頭應是驪龍窟。
昔年曾要涉蓬瀛，唯聞撼動珊瑚聲。
今來正歎陸沉久，見君此畫思前程。
千尋萬派功難測，海門山小濤頭白。
令人錯認錢塘城，羅剎石底奔雷霆。